Արարատ Ակադեմիայի Ընդհանուր Քարտուղարին յաջորդեց Հայկ Եորկի, որ ծանօթացուց ֆրանսերէնով գրուած իր հեղինակած գիրքը, որուն խորագիրն է Հայ Այբուբենի Պատմութիւնը Եւ Ծագումը։ Ինք բացատրեց անբաղդատելի գեղեցկութիւնը Մեսրոպ Մաշտոցի կտակած անկորնչելի գանձին, որուն տառերուն յաջորդականութիւնը դիպուածի արդիւնք չէ, հապա՝ խոր հմտութեան։ Ամենուս ծանօթ է թէ անոնցմէ առաջինը Աստուծոյ սկզբնատառն է, ու վերջինը՝ Քրիստոսինը, իսկ եօթներորդը կը խորհրդանշէ յաւիտենական Էակը։ Սակայն դասախօսը ցոյց տուաւ թէ գրերուն կարգն ու թուական արժէքը կապ ունին Աստուածաշունչին, ազգերու պատմութեան եւ նոյնիսկ բնութեան հետ։ Բաց աստի, 36 գրերուն իւրաքանչիւրով կը սկսին Ս. Երրորդութեան անունները կամ ստորոգելիները։